
Aanbevelings

Stories is die lewe.  Enige beroep het sy eie unieke stories.  So ook die stories wat in die loopbaan van 'n soldaat geskryf word.  Elke Korps, Weermagsdeel of Afdeling, het onwillekeurig hul eie stories.  Carl se stories bring baie herinneringe en goeie tye weer terug.  Geleenthede soos worsbroodjie-braaie by die werk (binne die kantoor) en krieketwedstryde by St Georges Park.

Lt-Kol Danie Brümmer

Bevelvoerder:  SAW Indiensnemingsentrum Port Elizabeth 

1988-2001

Die kinderliedjie: “Ek is nie ‘n stapsoldaatjie................ Ek is Jesus se soldaatjie, Ja Meneer“ sal alle lesers wat dieper kyk, vasgenael hou. Humor, snaakse karakters, stoutighede, vreemde insidente en swaarkry is volop, maar tussen dit alles lees ek dat Ds. De Vos se uitspraak oor die skrywer toe hy maar net 5 jaar oud was: “Hy gaan ‘n sendeling word!” bewaarheid is en hierdie boek getuig daarvan!

Die stapsoldaatjie het gegroei tot ‘n Ef. 6 soldaat, die sendeling kan nes Paulus in 2 Kor. 11 getuig van al sy swaar, maar dit word met humor verhaal.

Daarom Salueer Lofos –gemeente (byna 11 jaar gelede deur Carl en Ronel op Kookhuis gestig) vir jou, Ronel en die kinders.

Lientjie Erasmus, Lofos-Gemeente

Wat ‘n voorreg om hierdie skrywe te rig.   Van Paradegrond tot Pastorie is ‘n verfrissende skrywe uit die pen van Dr Carl Davis.

Hardop lag en soms ‘n traan wat sy weg oor my wang vind was die rede waarom ek nie kon wag om klaar te lees.  Carl se vertelling is opreg en met elke situasie se beskrywig was ek deel van wat hy weergee.  Die weermag het nou sommer ook ‘n afdruk in my hart gelaat met elke beskrywende woord wat vol verrassende elemente is.  Die inlaat in sy eie lewe is eerlik en prysenswaardig.

‘n Persoonlike erfenis is wat Carl hiermee bereik.  Mag die boek deur generasies gevier word.

Lekker lees almal.

Adri Jansen van Nieuwenhuizen – Besturende Direkteur,

Pink Trees for Pauline

Stories vervul ‘n belangrike rol in ons lewens, want dit is juis deur stories wat ons kultuur uitgebou en voortgesit word.  Hoewel Carl om verstaanbare redes name in sy stories verander het, kon ek met die lees van Paradegrond tot Pastorie my na baie jare weer inleef in die tyd wat ons saam in Mediese Kommandement Oostelike Provinsie spandeer het.

Ek het net weer opnuut besef dat God ons soms op vreemde paaie lei ten einde ons toe te rus vir die roeping waarvoor Hy ons voor geboorte al bestem het.  Wie sou kon dink dat die jong man met die ondeunde trek op sy gesig sou vorder van:  “Die Kolonel het gesê ...” tot:  “So sê die Here, Here ...”

Kolonel (Afgetree) Willie Nieuwoudt

Bevelvoerder: Mediese Kommandement Oostelike Provinsie, 

1993 – 2002

Ek was self nie in die weermag nie.  Het dit met een jaar gemis.  My broer, vier jaar ouer as ek, was wel.  Ek onthou sy briewe wat hy vanuit Potchefstroom en later vanaf die Grens, aan die Noordekant van die Kruger Wildtuin, vir my geskryf het.  Met die lees van Carl Davis se boek “Van Paradegrond tot Pastorie” het ek weer ŉ warm nostalgiese gevoel in my binnekant gekry.

Ek was nie daar nie, maar die verhale is so realisties en kostelik vertel, dat ek myself omtrent in Carl se skoene kon plaas.  Dankie vir ŉ genotvol-om-te-lees boek.  Dalk is boek ook nie die regte woord nie, want hierdie verhale is so eg oorvertel dat dit vir jou voel of jy na ŉ realiteits-program kyk.  Oom Stoffel van Waboomspruit, ek weet nie of jy nog leef nie, maar jy is my held!

Dr JS (Steve) van der Walt, NG Moedergemeente George

Met die lees van “Van Paradegrond tot Pastorie” word vele herinneringe herbeleef.  Carl skryf in ‘n gemaklike, vloeiende en storievertellende styl wat lekker lees en jou telkens laat uitsien na die volgende storie.

Dit spreek die bekende en deurleefde gebeurtenisse van vele van ‘n vorige geslag diensplig soldate en hul leiergroep aan in ‘n genre wat tans vir vele hul laaste goeie (en soms onaangename herinneringe) verwoord.  Dankie vir die besonderse manier waarop jy ‘n amper vergete gedeelte van ons lewens vasgevang het. “

Ds Marius Cornelissen

Voormalige Kapelaan Generaal SANW

As oud-uniformdraer, wat ook die paadjie van Paradegrond tot Pastorie bewandel het, het Carl Davis se verhale my nie net lank laat terugdink nie, maar emosies teruggebring, reuke laat ruik en geluide laat hoor wat diep binne my weggesluit was in die onthoukas van die verlede.  Terwyl ek heerlik gelag het, het ek ontdek hoe ek eintlik vir myself lag.  Dan weer was daar verhale wat op die oog af komies gelyk het, maar tog eintlik toegevou was in die traan agter die glimlag.  Ek lag, maar daar is geen vreugde in die lag nie, eintlik maar ‘n stukkende hart weggesteek agter ‘n grynslag.

Hierdie boek gaan jou neem na ‘n wêreld van sy eie – die uniformdraer se domein.

Dr. Aré van Eck

Predikant en Oud-SAP-lid 1978 tot 1995

Voorwoord

Met die lees van Paradegrond tot Pastorie is soveel herinneringe van die verlede oopgesluit.  Elke hoofstuk in die boek is 'n stukkie goud werd - 'n stukkie goud waarin ons soveel dinge saam deurgemaak het.  Ons geloof en karakter is getoets, ons het saam deur die vuur, hael en storms gegaan en het sterker daaruit gekom.

Die verhale word met soveel humor, passie en omgee vertel.  Dit het weereens soveel emosies na vore gebring. - Emosies wat my laat terugverlang het na sekere dae en ook emosies as gevolg van soveel opofferinge.  Al het ek nie die oomblikke op die Paradegrond saam met my liefste man deurgemaak nie, was ek wel in die gees met hom.  

Ek glo dat diegene wat hulle kan vereenselwig met baie van die gebeure, sal kan saamstem dat verhoudings met andere soveel herinneringe kan bring.  Op die einde van die dag vorm dit ook ons elkeen se karakter.  Ons optredes, woorde en dade kan 'n blywende indruk maak op iemand anders.  Ons weet net nie altyd wie daardie persone is nie en wanneer dit gebeur nie.  En die meeste van die tyd maak ons 'n indruk op iemand van wie 'n mens dit die minste verwag.  Hoe wonderlik en vervullend is dit om te weet dat ons 'n legende van waardigheid, integriteit en liefde kan nalaat. 

Mag elkeen wat hierdie boek lees, opnuut gevul word met liefde, omgee en begrip vir mekaar.  Alle eer aan Onse Vader wie Carl die talent gegee het om hierdie verhale met soveel humor, passie en omgee te kan neerpen, wat die leser boei tot die einde.  

Ek weet hierdie is die begin van vele meer boeke.  Ek en Carl is baie opgewonde en vertrou Onse Vader vir die toekoms wat hy vir ons beplan het.  

Geniet die lees.  Ek weet jy sal!

Ronel Davis

Oom Stoffel van Waboomspruit

Ek het die voorreg gehad om my basiese opleiding, by die SA Lugmag Gimnasium in Pretoria te doen.  Ek sê voorreg, want dit was regtig dit.  Op Vrydag, 17 April 1987, het ek binne-in die trein gestaan en van my vrou en ons 3 maande oue babaseuntjie, afskeid geneem. Ek het hom ‘n rukkie teen my vasgedruk en my emosies probeer beheer, maar toe die fluitjie blaas en ek hom deur die treinvenster aan my vrou gegee het, het my emosies gebreek.

Dit sou my eerste “besoek” aan Pretoria wees – al het ek – met die aankoms – net die stasie en die pad na Voortrekkerhoogte gesien.  By die Gimnasium aangekom, moes ek by die dienskamer aanmeld.  Die dienspliginname van Januarie, was op die paradegrond aangetree, afwagtend om te hoor waarheen hulle uitgeplaas sou word.  Ek het in die stilte gewens ek kon klaar gewees het met basies, maar het geweet dat elkeen wat nog ooit in die SAW was, of is, daardie belangrike fase van hul loopbaan moes voltooi.

Na aanmelding, is ek na 1 Eskader begelei.  Daar moes ek by die instrukteurs se “kantoor” aanmeld.  Daarvandaan is ek met die noodsaaklike uitgereik:  toiletpapier, varkpan, pikstel en twee staal bakkies.  Ek sou deel van Vlug 1 wees, al was dit net tot na die naweek....

Sondagoggend is ons wreed ontnugterd gelaat toe ‘n Korporaal die deur oopstamp, ‘n hele paar onduidelike instruksies uitskreeu en sonder seremonie die vullisdrom in ons bungalow uitkeer.  As daar ooit ‘n tyd was om te weet dat jy weet, dat jy weet, dan het dit sopas aangebreek!

Die res van die dag is sonder veel seremonie deurleef.  Die kos in die menasie was nie die beste wat ek al ooit gehad het nie en was seker maar ‘n voorsmakie van wat sou kom.  Ek het my sivvie klere netjies opgevou en in ‘n tas onder my bed gestoor.  Ek het met baie emosies en vele heimwee na my hemp gestaar wat ek die Vrydag op die trein aangehad het.  My vrou se trane het ‘n lang mascara-streep op my skouer gelaat....

Maandagoggend het ons net na 4 opgestaan, gereed om ons eerste dag aan te durf, met geen idee wat die dag, of die volgende drie maande sou inhou nie.  Ons het baie gou besef dat ons nou besig is met basies toe ons uit die staanspoor rondgejaag is.  Na middagete sou ons weer moes aanmeld en sou ons heringedeel word. Dit het die band van die afgelope twee dae ongedaan gemaak, maar ek het uitgesien om nie deel van die huidige Vlug te wees nie.

Daar is seker waarheid aan die gesegde, “meaning to the madness.”  Altans, dit is wat ek beleef het.  Die jongeres, diegene net uit die skool, is in verskeie Vlugte saam gegroepeer.  Diegene wat – wel, ouer was, hetsy afgestudeerdes of getroud is, is in ‘n ander Vlug ingedeel. So het dit dan gebeur dat ek op daardie Maandagmiddag, ‘n trotse lid van Vlug 10b van 1 Eskader sou word.

In ons Vlug was nie net gegradueerdes nie, ook ambagsmanne wat heelwat ouer as ons was.  Hier het ek die eerste keer vir Oom Stoffel ontmoet.  Hy was alreeds 49 jaar oud en sou na basiese opleiding, as Sersant by die Tegniese Afdeling werksaam wees.  Hy het met passie gepraat oor sy beroep – hy was ‘n meulemaker en baie trots daarop.

Deur die verloop van ons basiese opleiding, het die Instrukteurs van ons almal dieselfde verwag.  Geen persoon is ontsien nie.  Ons, ek was deel van ‘n groep 20-jariges, het gou agtergekom dat ons Oom Stoffel sou moes help.  Hy het heelwat gesukkel om die teorie onder die knie te kry en moes ook gehelp word om die 2,4 in ‘n behoorlike tyd kaf te draf.

Wat Oom Stoffel gekort het in akademie en fiksheid, het hy opgemaak met sy vasbyt-houding.  Hy sou nie opgee nie, al was hy ook heel laaste in al die fiksheidstoetse.  Hy was ook ‘n meester boot boner.  Ons het elkeen ‘n taak gehad met die gevreesde Donderdag-Bevelvoerderinspeksie.  Terwyl sommige die hemde gestryk het, het andere die vloere geskrop, gewas en poleer, of die R2- wapens skoongemaak.  Oom Stoffel het elkeen van ons se boots geneem en dit gebone – en elkeen was ‘n meesterstuk!  Ons kon daardie boots gebruik as ‘n spieël – so intens het dit geblink.

Elke oggend, wanneer die meeste van ons teen 4 vm wakker geskrik het, was Oom Stoffel alreeds op, gestort, geskeer en aangetrek.  Hy het altyd gesê dat hy op ‘n plaas grootgeword het en nie kan verstaan waarom mense laat wil slaap nie.  Skynbaar was 4 vm té laat vir hom....

Soos die tyd aangestap het, het Oom Stoffel in ons harte gekruip.  Hy was altyd bereid om te help, al het dit soms stadig gegaan, maar ons het dít geweet:  As Oom Stoffel homself aan iets verbind het, dan het hy dit deurgesien.

Een aand het Oom Stoffel se vrou hom “besoek.”  Sy het blykbaar by die dienskamer gaan vra dat iemand hom moes roep, aangesien daar een of ander familie-probleem was.  Die Offisier aan diens het haar versoek afgekeur toe hy gehoor het dat Oom Stoffel besig was met basies!  Die uiteinde was dat Oom Stoffel deur een van ons mede-Rowers geroep is en hy en sy vrou deur die heining moes kommunikeer.  Sy het na die verste punt van die Gimnasium, net agter die NG Kerk, gestop en hom laat roep.

‘n Halfuur later het dit deur 1 Eskader weergalm:  Oom Stoffel is blykbaar gearresteer omrede hy met sy vrou deur die draad gesels het.  Dit was egter nie heeltemal korrek nie – hy was nie gearresteer nie, maar is deur Korporaal Louwrens betrap en sonder seremonie na die Dienskamer geneem, waar hy meegedeel is dat hy aangekla sou word – niemand kon sê waarvoor nie.

‘n Paar ure later het Oom Stoffel na Vlug 10 (b) teruggekeer.  Hy was rooi in die gesig.  Aanvanklik wou hy nie praat oor die insident nie, maar na vele versoeke, tog lig daarop gewerp.  Die uiteinde was dat ons hele Vlug, námens Oom Stoffel, gegrief gevoel het.  Korporaal Louwrens was nou sonder veel omhaal, beskou as Vyand Nommer Een!

Korporaal Louwrens was – soos vele Instrukteurs, in die destydse SA Weermag – ‘n slagoffer van die kleinmannetjie-sindroom.  Hy het ons Vlug op ‘n keer laat dril, maar dit was ‘n nare mislukking.  Nie een van ons kon sy instruksies verstaan nie.  Dit het geklink na ‘n kruising tussen ‘n vreemde taal en klanke wat met hardlywigheid gepaardgaan...

Hy het ook rugby met ‘n passie gehaat.  Hy sou bloot sê, “Moffies speel rugby, manne doen karate.....”  Blykbaar was hy ‘n swartgordel-karateka, maar ons kon nie bepaal of dit die waarheid was en of dit deel van die veelbesproke militêre rumours was nie.

Ons is, na ons eerste pas, die geleentheid gegun om ‘n TV in ons bungalow te hê, nie dat ons daarna kon kyk nie!  Saterdae was ‘n ander storie.  Na die wasgoed gewas en strykwerk gedoen is, kon die TV aangeskakel word – reg vir Curriebeker rugby.  In al die weke wat gevolg het, sou ons net een keer rugby kon kyk.  Korporaal Louwrens het elke Saterdag, net na 3nm, die Gimnasium ingery op sy Suzuki Katana.  Binne minute sou die fluitjie blaas en sou die woord “AANTREE” deur die hele 1 Eskader weergalm.

Korporaal Louwrens sou ons dan begin sleg sê.  “Julle plek lyk soos ‘n varkhok.”  Soms sou die paradegrond, “die plek waar ons hulde bring aan gestorwe makkers,” soos hy dit by ons ingedril het, beskryf word as “so besmet soos ‘n straatvrou se handsak....”  (Die presiese woorde sou geen waarde tot die verhaal toevoeg nie....)

Ons moes dan chicken parade doen.  Die plekke waar ons beweeg het, moes opgeruim word van sigaretstompies en enige ander vullis wat dalk kon rondlê.  Die chicken parade het aangehou totdat ons teen 5nm, (nadat die rugby verby is!) toegelaat is om na die bungalows terug te keer.

Ons het geweet dat daar ‘n veldfase sou kom, WANNEER, was die vraag wat ons op daardie tyd, nog nie geweet het nie.  So het dit dan gebeur dat ons een Maandagoggend moes aantree en na die Kwartier Meester gedril is.  Daar aangekom, is ons uitgereik met rugsakke, webbing, slaapsakke en grondseile.  Rashoop was die plek van afrekening – die plek waar ons die teorie van skietopleiding in die praktyk kon laat plaasvind.

Ons tyd by Rashoop is bestee aan oppie op oppie..... Skiet-prakties en oppie, dril en oppie, skiet-in-beweging en oppie.... So het dit aangegaan, dag in en dag uit.

In die aande moes ons wag hou.  Niks snaaks daaraan nie, ek het dit ook in JL’s gedoen.  Wat dit egter “anders” gemaak het, was dat ons ook deur die nag deur die Instrukteurs probeer uitoorlê is.  Ons is gewaarsku dat – indien die instrukteurs ons aan die slaap vind – hulle ons “gevangenis” sou neem – wat sou uitloop op ‘n volgende oppie.

So het dit toe gebeur dat ons een nag wakker skrik met ‘n verskriklike geraas en geskreeu in ons tydelike basis.  Dit sou ‘n rukkie neem voor die spreekwoordelike stof gaan lê het.  Ons het probeer uitmaak wat gebeur het, maar die donker van die nag het dit bykans onmoontlik gemaak.

Ons het ons nie daardeur laat onderkry nie en het in ons groepie begin vra of enigeen geweet het wat gebeur het.  Gedagtes van slangbyt het by vele opgekom.  Ons Eskader-bul, het aangeraai dat ons aantree en bepaal of almal teenwoordig is.  Gou het ons aangetree.  “Merker” was die eerste nuwe klanke wat ons gehoor het.  “Afdeling, nommer...”  Na ‘n paar minute, het ons bepaal dat elkeen teenwoordig was.  Nog steeds het ons nie geweet wat aangegaan het nie.  Indien iemand geweet het, was dit goed weggesteek.

Met eerste lig het ons aangetree.  Luitenant Bolman, ons Hoofinstrukteur, het uit die tente se rigting aangestap gekom. “Rowers, ek wil nou weet wie die skuldige is! NOU!”  Almal het na mekaar gekyk en nie geweet waaroor dit gegaan het nie.  “Ons het gesê dat ons julle gaan uitvang as julle slaap.  Dit gee julle nie die reg om reg in eie hande te neem nie!  Korporaal Louwrens, tree aan!”

Korporaal Louwrens het vanuit die tente se rigting aangehardloop gekom.  Soos een man, het die hele 1 Eskader na hulle asems gesnak.  As ons nie gehoor het dat hý geroep is nie, sou niemand hom herken het nie.  Sy regteroog was bot-toe geswel.  Daar was ‘n bars in sy lip en droë bloed op sy voorkop.  Skynbaar het hy, met die intensie om die wagte aan die slaap te vang, aan die ontvangkant van iemand se vuis geeïndig.  “Soveel so vir karate,” het ek gedink.

Niemand het iets gesê of geweet wie die skuldige was nie.  Die oppies wat daarna gevolg het, was die mees intense tyd wat ek nog deurleef het.

Die skuldige was nooit gevind nie.  Ek sou seker ook nie veel wyser geword het – was dit nie vir die skelm glimlag op Oom Stoffel se gesig nie......


Komops

As daar nou maar een ding is van Basiese Opleiding, dan is dit:  Jy gaan swaarkry!  Dis nie ‘n vloek wat jy op jouself uitspreek nie, dis die oorgelewerde waarheid van duisende manne wat voor jou ook deur daardie eerste drie maande van hul militêre loopbaan moes gaan.  Jy sou ook, na jou drie maande verby is, deel wees van die “ons was daar, dit was erg, ek is bly dit is verby,” -garde.  Ek het geweet dat ons, wat ons Basies in die Lugmag gedoen het, nie naastenby die aftjop gehad het wat Infanterie moes deurgaan nie.  Ek het my getroos daaraan dat aftjop relatief is.  

Daar kan soveel stories oor die sleg van daardie tyd vertel word, dat dit die goeie – jou intense, “ken van jouself” kon oorskadu.  (Jy kom mos later tot die besef – wanneer jy nie meer kan nie, juis dan KAN jy – daardie dieper kykie in jou diepste binneste....)

Die sleg was, benewens die aftjop elke dag, ook uitgedeel deur byna elke faset van jou daaglikse bestaan.  Daar was die opstaan, na ‘n nag se slaap op die harde vloer – net om jou bed reg te kon hê vir inspeksie, die koue water in die ablusieblokke – veral tydens Pretoria se wintermaande, die wag om ontbyt te kon eet in die uiterste koue, die sjefs se “pogings” om vir jou eetbare kosse aanmekaar te slaan, die was van jou varkpan en piksteel in koue water sonder seep – terwyl die opdrifsels van honderde varkpanne, dik op die oppervlak lê...

Die dag was nog egter taaier as jy die vorige nag wagdiens moes doen.  Die tye tussen 6 – 10nm was seker die beter tyd om diens te doen.  Jy is daarna darem verseker van ‘n paar uur se slaap.  Die ergste was 10nm – 2vm, want dan het jy nie genoeg tyd om vóór jou diens om te slaap en ook nie genoeg tyd om ná jou diens te slaap nie.

Wat die wagdienste so sieldodend gemaak het, was die doelloosheid daarvan, veral as jy binne die basis diens gedoen het, was daar die wete dat jy nie eintlik ‘n diens lewer nie – hierdie proses is net om jou verder af te breek.  Watter doel sou ons dan andersins hê as ons nie eers behoorlik opgelei is in wagdiens nie – veral nie dit wat van ons verwag is nie?  Ons het almal met ons R2’s diens gedoen, maar geen rondte in die magasyn gehad nie – sekerlik as gevolg van rede een!

Korporaal Piet Muis (ek kan ongelukkig glad nie meer sy regte van onthou nie – seker maar goed so...) het ons eenmaal “betrap” toe hy op ons afgejaag gekom het in die Gimnasium se Chev Nomad.  Skynbaar mag swerfwagte nie mekaar sien tydens wagdiens nie – wanneer ek aan die Suidekant loop, moes my swerfwag-kollega aan die Noordekant wees.  Ek kon die logiese daarvan insien – maar nie terwyl ons taak was om die AO-menasie te “beskerm” nie.  Ek kon vir die lewe nie sien wat die vyand sou wou doen in die AO-Menasie nie.....

Ons kon – soos enige Troep maar kon – planne maak om ‘n uur, of selfs ‘n paar minute op ‘n slag te kon slaap.  Een aand, op die gewraakte 10nm - 2vm diens, het ek en die ander wag ‘n oop vertrek, aan die Paradegrond se kant, gevind.  Die venster het ‘n mooi uitsig op die pad vanaf die Dienskamer gehad en was donker genoeg dat niemand ons daar sou kon sien nie.  Daar was ‘n paar geflenterde stoele wat sou dien om ons darem so ‘n rukkie te kon neem na ‘n droomwêreld.  Dit is nogal verbasend hoe “lig” jy in so ‘n situasie kan slaap, die geringste geluid kon jou laat wakker skrik en met ‘n vinnige kyk in die rigting van die Dienskamer, jou kon verseker dat alles nog goed en wel is!

Een oggend, tydens die 2vm – 6vm diens, het ek en ‘n mede-Roof, ‘n lêplek tussen die kakiebos agter die pawiljoen gekry.  Ek het eers wakker geskrik toe die sjefs met ‘n “gejuig” daar langs ons verby is, oppad na ‘n volgende poging om ontbyt te maak.

‘n Paar dae later het Piet Muis, op dieselfde plek, twee van 1 Eskader wat aan diens was, aan die slaap gevind.  Hulle het groot moeilikheid gehad – nie dat ons nie almal daardie risiko geloop het nie – inteendeel – ons het spreekwoordelik, elke aand met ‘n leeu se snorbaard gespeel!

Ons was ongeveer ‘n maand besig met Basies toe ons die eerste keer kennis gemaak het met Komops.  Dit was, wel vir die meerderheid van ons, net nog ‘n militêre afkorting wat sekerlik die een of ware betekenis gehad het.  Die Komops periodes was ‘n poging van die Weermag om ons verder aan die gevare van die “Rooi gevaar” bekend te stel.  Tydens een so ‘n sessie, het die Bevelvoerder self vir ons kom toespreek.  Halfpad deur sy toespraak, het hy die Instrukteurs opdrag gegee om ons na afloop van die periode, ‘n “bietjie te gaan wakker maak,” aangesien hy gevoel het dat ons, “aan die slaap en treurig” is.  

Die Komops-lokaal was ongeveer 400-meter vanaf 1 Eskader se Bungalows.  Ons moes opvorm en daarna dril na waar die Komops-Offisier gewag het.  (Om verleentheid te spaar – hierdie Offisier was daardie tyd nog onbekend, maar sou latere jare groot spore in die Afrikaanse Musiekbedryf trap.  Internasionaal sou hy ook, in veral Phantom of the Opera optree....)

Die eerste paar periodes met die Offisier, moes ons luister na die redes vir die gewapende aanslag teen Suid-Afrika, die Rooi-gevaar en die opstande van binne Suid-Afrika.  Korporaal Piet Muis was gewoonlik die aangestelde Instrukteur om ons tot by die lokaal te gedril het

